聂政刺韩相

《资治通鉴》 · 司马光

三月，盗杀韩相侠累。侠累与濮阳严仲子有恶。仲子闻轵人聂政之勇，以黄金百镒为政母寿，欲因以报仇。政不受，曰：老母尚在，政之身未敢以许人也。及母死，仲子乃使政刺侠累。侠累方坐府上，兵卫甚众。政直入上阶刺杀侠累，因自皮面决眼，自屠出肠。韩人暴其尸于市，购问，莫能识。其姊嫈闻而往，哭之曰：是轵深井里聂政也。以妾尚在之故，重自刑以绝从。妾奈何畏殁身之诛，终灭贤弟之名！遂死于政尸之旁。